早春贈別趙居士還江左時長卿下第歸嵩陽舊居
作者：劉長卿
朝代：唐

paragraphs: 見君風塵裏，意出風塵外。
自有滄洲期，含情十餘載。
深居鳳城曲，日預龍華會。
果得僧家緣，能遺俗人態。
一身今已適，萬物知何愛。
悟法電已空，看心水無礙。
且將窮妙理，兼欲尋勝概。
何獨謝客遊，當爲遠公輩。
放舟馳楚郭，負杖辭秦塞。
目送南飛雲，令人想吳會。
遙思舊遊處，髣髴疑相對。
夜火金陵城，春煙石頭瀨。
滄波極天末，萬里明如帶。
一片孤客帆，飄然向青靄。
楚天合江氣，雲色常霮䨴。
隱見湖中山，相連數州內。
君行意可得，全與時人背。
歸路隨楓林，還鄉念蓴菜。
顧予尚羈束，何幸承眄睞。
素願徒自勤，清機本難逮。
累幸忝賓薦，末路逢沙汰。
濩落名不成，裴回意空大。
逢時雖貴達，守道甘易退。
逆旅鄉夢頻，春風客心碎。
別君日已遠，離念無明晦。
予亦返柴荆，山田事耕耒。